ส่วนที่ 1 ข้อมูลสรุป (Executive Summary)

บริษัท สยามเจเนอรัลแฟคตอริ่ง จำกัด (มหาชน)
ประกอบธุรกิจหลักประเภทให้บริการเงินทุนหมุนเวียนระยะสั้น
ในรูปแบบการซื้อลดหนี้การค้าที่ได้โอนสิทธิแล้ว และเป็นหนี้การค้าปกติ (แฟคตอริ่ง) ก่อตั้งขึ้นในปี
2528 ปัจจุบันมีทุนจดทะเบียน 916.56 ล้านบาท มีรายได้หลักร้อยละ 54.08
มาจากสินเชื่อเงินให้กู้ยืม และร้อยละ 29.34 มาจากสินเชื่อแฟคตอริ่ง
ทั้งนี้เพราะบริษัทหันมาให้ความสนใจการให้สินเชื่อเงินให้กู้ยืม
และให้มีการโอนสิทธิสัญญาเพื่อทำสินเชื่อแฟคตอริ่งกับบริษัทอีกทอดหนึ่ง นอกจากนี้
บริษัทยังมีบริการสินเชื่อด้านอื่นๆ ที่จะช่วยเสริมสภาพคล่องให้แก่ธุรกิจได้ เช่น บริการสินเชื่อลิสซิ่ง
สินเชื่อสินค้าคงคลัง บริการหนังสือค้ำประกัน และสินเชื่อบุคคล เป็นต้น

ผลประกอบการของบริษัท ในปี 2551 บริษัทมีกำไรสุทธิจำนวน 223.92 ล้านบาทเพิ่มจากปี 2550
ซึ่งมีขาดทุนสุทธิจำนวน 7.69 ล้านบาท มีกำไรจากการดำเนินงานจำนวน 273.46 ล้านบาท
เพิ่มขึ้นจากปี 2550 จำนวน 255.59 ล้านบาท โดยมีรายได้รวมเพิ่มขึ้นจาก 201.72 ล้านบาท
เป็น 407.21 ล้านบาท รายได้สินเชื่อเงินให้กู้ยืมเพิ่มขึ้นจำนวน 3.54 ล้านบาท คิดเป็นร้อยละ
6.10 รายได้แฟคตอริ่งลดลงจำนวน 31.03 ล้านบาท และรายได้จากหนี้สูญที่จัดเก็บได้จำนวน
290.40 ล้านบาท เพิ่มขึ้น 247.77 ล้านบาท ในด้านค่าใช้จ่ายดำเนินงาน
บริษัทมีค่าใช้จ่ายดำเนินงานเพิ่มขึ้นจาก 72.05 ล้านบาท เป็น 88.74 ล้านบาท ณ วันที่ 31
ธันวาคม 2551 บริษัทมีสินทรัพย์รวม 694.94 ล้านบาท ลดลงจากปีก่อนจำนวน 199.97 ล้านบาท
คิดเป็นร้อยละ 22.34 และยอดลูกหนี้แฟคตอริ่งสุทธิ 283.34 ล้านบาท ลดลงจากปีก่อนร้อยละ
35.41 ในส่วนของทุนจดทะเบียน บริษัทมีทุนจดทะเบียน 916.56 ล้านบาท
และมีส่วนของผู้ถือหุ้นจำนวน 22.74 ล้านบาท
ซึ่งบริษัทอยู่ระหว่างการประสานงานกับตลาดหลักทรัพย์เพื่อขอพ้นเหตุแห่งการเข้าข่ายอาจถูกเพิกถอนต่อไป

ในปีที่ผ่านมา ภายหลังจากที่ศาลได้มีคำพิพากษาตามยอมในคดีพิพาทระหว่างบริษัทกับเจ้าหนี้
บริษัทได้มีการประสานงานให้มีการโอนทรัพย์ของลูกหนี้เพื่อชำระหนี้เพิ่มเติมจำนวน 332.24
ล้านบาท หนี้ส่วนที่เหลือ บริษัทสามารถชำระหนี้ให้แก่เจ้าหนี้ด้วยเงินสด หรือทรัพย์สินอื่นใด
ให้แก่เจ้าหนี้ให้เสร็จสิ้นภายใน วันที่ 20 สิงหาคม 2553

นอกเหนือจากความพยายามให้ผลการดำเนินงานสำเร็จตามเป้าหมายแล้ว
คณะกรรมการบริษัทมีนโยบายสร้างให้บริษัทมีบรรษัทภิบาลที่ดี
ภายใต้หลักการของการจัดการอย่างซื่อสัตย์สุจริต ความเป็นอิสระ
และหลีกเลี่ยงความขัดแย้งทางผลประโยชน์ การเปิดเผยข้อมูลอย่างถูกต้อง เพียงพอและทันการณ์
การที่ผู้บริหารทุกระดับชั้นมีความรับผิดชอบ สามารถตรวจสอบได้
รวมถึงการจัดการให้ผู้ถือหุ้นทุกกลุ่มได้รับความเป็นธรรม
โดยให้ความสำคัญกับการปฏิบัติตามกฎระเบียบของสำนักงานคณะกรรมการกำกับหลักทรัพย์และตลาดหลักทรัพย์
และตามแนวทางของตลาดหลักทรัพย์แห่งประเทศไทย ทั้งนี้
บริษัทเชื่อว่าการมีบรรษัทภิบาลที่ดีจะเป็นประโยชน์ในการจัดการให้มีผลประกอบการดีขึ้น
และจะเป็นประโยชน์ต่อผู้ถือหุ้น และนักลงทุนในระยะยาว

สำหรับเป้าหมายในการดำเนินธุรกิจปี 2552 บริษัทจะเน้นในด้านสินเชื่อแฟคตอริ่ง
โดยให้ความสำคัญกับการคัดเลือกลูกหนี้ที่เป็นหน่วยงานราชการ รัฐวิสาหกิจ
และเอกชนที่ยังมีแนวโน้มการเติบโตของธุรกิจ การให้สินเชื่อเงินให้กู้ยืม
บริษัทจะให้การสนับสนุนวงเงินสินเชื่อแก่ธุรกิจที่ยังมีแนวโน้มที่ดี
หรือได้รับงานราชการหรือรัฐวิสาหกิจและโอนสิทธิการรับเงินตามสัญญาดังกล่าวให้แก่บริษัท
นอกจากนี้ ในส่วนของการแก้ไขและติดตามหนี้ที่มีปัญหา
บริษัทมีนโยบายที่จะเร่งให้มีการแก้ไขและติดตามหนี้อย่างต่อเนื่อง
รวมถึงการรักษาคุณภาพของสินเชื่อใหม่และสินเชื่อเก่าที่มีอยู่ไม่ให้กลายเป็นหนี้เสียเพิ่มเติม

คณะกรรมการบริษัทมีความมุ่งมั่นที่จะบริหารงานด้วยความระมัดระวังรอบคอบ
เพื่อทำให้บริษัทสามารถเติบโตได้อย่างมั่นคงในอนาคต อันจะเป็นประโยชน์ต่อผู้ถือหุ้นโดยตรง
ในโอกาสนี้ คณะกรรมการบริษัท ผู้บริหาร และพนักงานทุกคน
ใคร่ขอขอบคุณท่านผู้ถือหุ้นที่ได้ให้การสนับสนุนและให้ความไว้วางใจแก่บริษัทเป็นอย่างดี
ขอขอบคุณลูกค้าที่ใช้บริการของบริษัทอย่างต่อเนื่อง บริษัทเชื่อว่า ภายใต้ความอนุเคราะห์
และการได้รับการสนับสนุนจากทุก ๆ ฝ่าย
จะเป็นปัจจัยส่งผลให้บริษัทประสบความสำเร็จตามเป้าหมายที่วางไว้ในอนาคตอย่างแน่นอน